A Bizottság határozata

(1994. május 25.)

a 90/425/EGK tanácsi irányelvnek a rendeltetési helyen állat-egészségügyi ellenőrzés céljából végzett mintavétel tekintetében történő alkalmazása részletes szabályainak megállapításáról

(94/338/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 92/118/EGK irányelvvel [1] módosított, egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre [2] és különösen annak 5. cikke (3) bekezdésére,

mivel a tagállamok illetékes hatósága az állatok és termékek rendeltetési helyén, nem diszkriminatív jellegű állat-egészségügyi szúrópróbák útján ellenőrizheti a 90/425/EKG irányelv 3. cikke követelményeinek betartását; mivel ezzel egyidejűleg mintákat vehet az 5. cikk (1) bekezdésének a) pontjával összhangban;

mivel annak biztosítása érdekében, hogy a rendeltetési helyen az ellenőrzések hatékonyan kerüljenek végrehajtásra, valamint a Közösségen belüli kereskedelemben az ezt követő nehézségek megakadályozása érdekében, az érintett felek érdekeinek védelme mellett, bizonyos részletes szabályokat kell megállapítani a mintavételre vonatkozóan;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Amennyiben az illetékes hatóság a rendeltetési helyen mintákat vesz a Közösségen belüli kereskedelemben részt vevő állatokból, a mintavételt a 2. és 3. cikkben megállapított szabályoknak megfelelően kell végrehajtani.

2. cikk

(1) A nem diszkriminatív jellegű állat-egészségügyi szúrópróbák részeként vett mintákat a lehető leghamarabb kell venni, de semmi esetre sem az állatoknak a 90/425/EGK irányelv 3. cikke (1) bekezdésének d) pontjában említett bizonyítványban vagy okmányban feltüntetett rendeltetési helyre történő megérkezésének napjától számított két munkanapnál később.

(2) A két munkanapos határidő nem vonatkozik az illetékes hatóságok által végrehajtott olyan ellenőrzésekre, amelyek jogsértés gyanújához vezető információkon alapulnak.

(3) Az (1) bekezdés sérelme nélkül, ha a szállítmány címzettje egy, a 90/425/EGK irányelv 5. cikke (1) bekezdése b) pontjának iii. alpontja szerinti közvetítő kereskedő, aki az állatszállítmányt felosztja, további, az állatoknak a tagállambeli végleges rendeltetési helyükre történő megérkezésétől számított két munkanapos határidő alkalmazandó.

3. cikk

(1) A mintákat két alkalommal kell venni, vagy elegendő mennyiségben ahhoz, hogy a vizsgálathoz legalább két aliquot rész álljon rendelkezésre.

(2) Az első mintát vagy első aliquot részt az illetékes hatóság által az adott betegség vonatkozásában jóváhagyott laboratóriumban kell megvizsgálni.

(3) A második mintát vagy a második, illetve – adott esetben – a többi aliquot részt egyértelműen azonosítani kell, és megfelelő körülmények között, az illetékes hatóság ellenőrzése mellett legalább egy hónapig kell tárolni.

4. cikk

Ennek a határozatnak a tagállamok a címzettjei.

Kelt Brüsszelben, 1994. május 25-én.

a Bizottság részéről

René Steichen

a Bizottság tagja

[1] HL L 62., 1993.3.15., 49. o.

[2] HL L 224., 1990.8.18., 29. o.

--------------------------------------------------